SET บ่ายเงียบเหงา ไร้ปัจจัยใหม่หนุน
SET บ่ายเงียบเหงา ไร้ปัจจัยใหม่หนุน พร้อมให้แนวรับ 1,500-1,504 แนวต้าน 1,514 จุด

22 ธ.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (22 ธ.ค.) เงียบเหงา-วอลุ่มเทรดหดหาย นักลงทุนเริ่มหยุดเทรดหลังเข้าใกล้ช่วงเทศกาลคริสต์มาส ขณะเดียวกันตลาดฯไร้ปัจจัยใหม่หนุนด้วย ด้านตลาดภูมิภาคเช้านี้ส่วนใหญ่อยู่ในแดนลบ ยกเว้นตลาดหุ้นออสเตรเลีย บ่ายนี้ตลาดฯคงเงียบ ๆ นิ่ง ๆ คล้ายช่วงเช้า พร้อมให้แนวรับ 1,500-1,504 แนวต้าน 1,514 จุด
 
นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ เปิดเผยว่า ตลาดหุ้นไทยเช้านี้นิ่งๆ เงียบๆ วอลุ่มเทรดหดหาย นักลงทุนเริ่มหยุดเทรดหลังเข้าใกล้ช่วงเทศกาลคริสต์มาส ขณะเดียวกันตลาดฯก็ไม่ได้มีปัจจัยใหม่เข้ามาด้วย ด้านตลาดหุ้นในภูมิภาคเอเชียเช้านี้ส่วนใหญ่อยู่ในแดนลบกัน ยกเว้นตลาดหุ้นออสเตรเลีย
“ตอนนี้ดูเหมือนว่ากำลังหาจุดต่ำสุดกัน ว่าจะอยู่ตรงไหน และก็อยู่ที่เม็ดเงินจาก LTF, RMF ด้วย ที่จะเข้ามา ซึ่งปีนี้คนคงจะซื้อน้อยลง เพราะมีมาตรการอย่างอื่นมาช่วยลดหย่อนภาษีแล้ว”นายถนอมศักดิ์ กล่าวแนวโน้มการลงทุนในช่วงบ่ายนี้ ตลาดฯคงจะเงียบ ๆ นิ่ง ๆ คล้ายช่วงเช้า พร้อมให้แนวรับ 1,500-1,504 จุด ส่วนแนวต้าน 1,514 จุด
 
บล.ธนชาตระบุในบทวิเคราะห์ (22 ธ.ค.) ว่า SET ภาคเช้า เคลื่อนไหวแคบตลอดช่วงเช้าที่ผ่านมา นักลงทุนเริ่มชะลอการลงทุนตั้งแต่ต้นสัปดาห์ แต่เรามีความกังวลต่อการ “พักฐาน” ของ SET ช่วงต้นปีหน้า มากขึ้น เนื่องจาก 1) การปรับสูงขึ้นของ Bond Yield ทำให้ Earnings yield gap ปรับลดลงมาที่ระดับ 3.3-4.0% ในปีนี้-ปีหน้า ซึ่งเป็นจุดที่ทำให้การลงทุนในหุ้นน่าสนใจ “ลดลง” 2) การดำเนินนโยบายการเงินแบบ Divergence ระหว่าง Fed และ BOT ส่งผลให้ค่าเงินบาทอ่อนค่า และกระแสเงินทุนเร่งไหลออก และ 3) SET มีสัญญาณ “พักฐาน” ทางเทคนิคหลังหลุดแนวรับที่ 1,510 จุดไปแล้วเมื่อวานนี้ ขณะที่ TradeCode แสดงให้เห็นว่าหุ้นที่มี Momentum “ลบ” เพิ่มขึ้นอย่างมีนัยสำคัญในช่วง 2 สัปดาห์ที่ผ่านมา โดยในปัจจุบันมีหุ้นที่มี Momentum “ลบ” อยู่ 68% ของ Market Cap
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
CPALL มูลค่าการซื้อขาย   922.02 ล้านบาท ปิดที่  61.50 บาท ลดลง  0.25 บาท
GL มูลค่าการซื้อขาย   711.69 ล้านบาท ปิดที่  59.75 บาท เพิ่มขึ้น 0.50 บาท
PTT มูลค่าการซื้อขาย   458.00 ล้านบาท ปิดที่ 363.00 บาท ราคาไม่เปลี่ยนแปลง
AOT มูลค่าการซื้อขาย   365.01 ล้านบาท ปิดที่ 387.00 บาท ลดลง  2.00 บาท         
PTTEP มูลค่าการซื้อขาย   357.07 ล้านบาท ปิดที่  91.75 บาท เพิ่มขึ้น 1.00 บาท